Gehoorgestremdes staan tou vir deurbraak-operasie | Netwerk24
Gehoorgestremdes staan tou vir deurbraak-operasie
Deur Carla Lewis 18 Julie 2019 08:13
Hy het in Maart vanjaar mediese geskiedenis gemaak toe hy die eerste mens in die wêreld geword het wat ’n bio-identiese 3D-gedrukte middeloorbeenoorplanting gedoen het.
Prof. Mashudu Tshifularo en sy span by die Steve Biko Akademiese Hospitaal in Pretoria tydens die baanbrekende chirurgiese prosedure om gehoor te herstel met behulp van 3D-gedrukte middeloorbene.
Maar prof. Mashudu Tshifularo, die hoof van die Universiteit van Pretoria (UP) se departement otorinolaringologie (oor-, neus- en keelkunde), sukkel steeds om befondsing vir sy navorsing te kry, sodat hy met kliniese proewe kan begin.
Tshifularo het Dinsdagaand op ’n spesiale gaslesing by die Universiteit van Pretoria gesê dat hy honderde navrae van oor die wêreld heen ontvang het. Gehoorgestremdes van so ver as Brasilië en Australië het hulself as proefkonyne aangebied vir sy volgende prosedure. Hy wil dit oor so twee maande uitvoer.
Die oor-, neus- en keelspesialis het in Maart vanjaar aan Beeld onthul dat die navorsing- en regskoste rondom die baanbrekersprosedure hom tot dusver amper R1 miljoen uit sy eie sak gejaag het.
Vier maande later verklaar hy die operasie as ’n volslae sukses.
“Dis snaaks hoe sukses in die mediese bedryf gedefinieer word, het hy op sy gaslesing gesê.
“Chris Barnard se eerste pasiënt is 18 dae na die wêreld se eerste hartoorplanting dood.”
“Ten minste leef jou pasiënt nog,” het iemand uit die gehoor geskerts.
Twee weke na die operasie kon die pasiënt reeds hoor en nou, vier maande later, is sy gehoor beter as wat ek by pasiënte sien met ’n tradisionele prostese.
Tshifularo meen egter vir hom om sy operasie as suksesvol te beskou, hy ’n meetbare volhoubare verbetering in sy pasiënt se toestand moet sien.
“Ek het die pasiënt twee weke gelede ondersoek, en alles dui daarop dat die bio-identitiese prostese wat ek ontwerp het ’n verbetering is op die prosteses wat tans gebruik word.
“Dis reeds vier maande later en die prostese is nog nie verwerp nie, hy is presies waar ek hom ingeplant het.
“Twee weke na die operasie kon die pasiënt reeds hoor en nou, vier maande later, is sy gehoor beter as wat ek by pasiënte sien met ’n tradisionele prostese.”
Prof. Mashudu Tshifularo in sy kantoor by die Steve Biko-Akademiese Hospitaal in Pretoria. Foto: Lisa Hnatowicz
Netwerk24Foto: Lisa Hnatowicz
Daar is ook ander voordele. Met die tradisionele prostese ervaar pasiënte wat Tshifularo ’n “kopskadu” noem. Dit beteken hulle sukkel om die oorsprong en rigting van klank te bepaal.
Met die nuwe prostese lyk dit asof die probleem nou opgelos is.
Hy hoop ook dat sy prostese ’n langer leeftyd as die ou prostese gaan hê. Voorheen was pasiënte se gehoor na twee jaar terug by wat dit voor die operasie was.
Sy werklike passie is eintlik navorsing om kogleêre inplantings bekostigbaarder vir die openbare sektor te maak. Dit word tans net in die private sektor gedoen, juis as gevolg van die hoë koste daarvan.
Om ’n kogleêre inplanting te doen kos by die R400 000. Dit is net vir die mediese prosedure en die toestel en sluit nie nasorg soos spraakterapie en opvolgbesoeke met spesialiste in nie.
“Dit breek my hart wanneer ek pasiënte moet wegwys en vir hulle sê, ‘ek is jammer, ek kan jou nie help nie omdat daar nie geld daarvoor is nie.’
“Ons is besig om ons land se kinders in die steek te laat.”
Meer oor: Universiteit Van Pretoria | Operasie
Dokters opereer baba buite ma se baarmoeder